Jabarkan Kemahiran dan prosedur dari Patologi anatomi dalam bahasa melayu

Kemahiran yang digunakan dalam patologi anatomi termasuklah:

Pemeriksaan kasar, yakni pemeriksaan ke atas tisu berpenyakit dengan mata kasar. Proses ini adalah sangat penting terutamanya untuk cebisan tisu yang besar, kerana penyakit selalunya dapat dikesan secara visual. Ia juga merupakan langkah kunci untuk ahli patologi untuk memilih kawasan permukaan yang akan diproses untuk analisis lanjutan histopatologi. Ahli patologi kebiasaannya akan menggunakan kanta pembesar mahupun mikroskop stereo, terutamanya apabila ingin mengesan organisma parasit dari tisu.

Histopatologi, yakni proses pemeriksaan mikroskop terhadap bahagian tisu yang diwarna menggunakan teknik histologi. Kebiasaannya pewarna primer yang digunakan adalah pewarna hematoksilin eosin, diikuti pewarna sekunder yang lain. Slaid yang diwarna dengan hematoksilin dan eosin diguna untuk menentukan diagnosis yang spesifik berdasarkan morfologi tisu, dan teknik pewarnaan ini adalah kemahiran teras untuk patologi anatomi. Kajian berkenaan pewarnaan bahagian tisu dikenali sebagai histokimia.

Imunohistokimia, yakni penggunaan antibodi untuk mengesan kewujudan, kelimpahan dan persetempatan protein-protein yang spesifik. Teknik ini adalah penting untuk membezakan jenis-jenis penyakit yang mempunyai morfologi yang seiras, serta menggambarkan sifat-sifat molekular bagi sesetengah jenis barah.

Penghibridan in situ, yakni proses menghibrid prob DNA atau RNA kepada DNA atau RNA di dalam tisu untuk mengesan kehadiran spesies asid nukleik yang mempunyai jujukan pelengkap kepada prob. Sekiranya prob ini dilabel dengan pewarna pendarfluor, maka teknik ini dikenali sebagai penghibridan in situ pendafluor (ataupun FISH dalam bahasa Inggeris).

Sitopatologi, yakni pemeriksaan ke atas sel-sel yang renggang dan bersebaran melalui pewarnaan slaid kaca menggunakan teknik sitologi.

Mikroskopi elektron, yakni pemeriksaan tisu menggunakan mikroskop elektron. Teknik ini membenarkan magnifikasi yang jauh lebih besar, serta penggambaran organel-organel dalam sel. Penggunaan teknik ini telah diambil alih oleh imunohistokimia, namun ianya masih digunakan secara meluas untuk hal-hal yang lain, seperti diagnosis penyakit buah pinggang dan pengenalpastian sindrom ketidakmotilan silia.

Sitogenetik tisu, yakni penggambaran kromosom untuk mengenalpasti kecacatan genetik seperti translokasi kromosom

Imunofenotip aliran, yakni penentuan imunofenotip sel menggunakan teknik sitometri aliran. Teknik ini sangat berguna untuk mengdiagnosis jenis-jenis leukemia dan limfoma yang berbeza.